钦定古今图书集成/明伦汇编/氏族典/第191卷 > 萧如薰
## 钦定古今图书集成/明伦汇编/氏族典/第191卷 > 萧如薰

按《明外史萧如薰传》：“如薰，字季馨，延安卫人。万历中，
由世荫百户，历官宁夏参将，守平卤城。二十年春，哱
拜、刘东旸据宁夏镇城反，遣其党四出略地，列城皆
风靡，独如薰坚守不下。帝闻大喜，擢官副总兵。六月，
遂以都督佥事为宁夏总兵官，再进署都督同知，荫
锦衣世指挥佥事。二十二年八月，卜失兔西犯定边”，
阑入固原塞。副将姜直不能御，遂𬯎墙入，直捣下马
关，纵横内地。如薰免官。寻复以总兵官镇守固原，再
镇宁夏，徙镇蓟州。久之，再起故官，镇延绥。天启初，召
典神机营。山东贼徐鸿儒作乱，命出镇徐州。贼平还。
寻以总兵官镇守保定。五年，魏忠贤党劾其与李三
才联姻，遂夺职。崇祯初，赐恤如制。如薰为将持重，更
历七镇，所在见称。“祖汉，凉州副总兵、都督佥事。父文
奎，京营副将、都督同知。兄如兰，陕西副总兵、都督佥
事，前府佥书；如芷，提督南京教场都督佥事。”